南翔馒头店

南翔馒头店，又叫南翔小笼，是上海特色小吃店，1900年成立个，总店勒垃上海老城厢里向、上海城隍庙豫园个九曲桥边。箇爿店特色是小籠饅头，现是豫园股份子公司上海老城隍庙餐饮(集团)有限公司下头个公司，开店开到首尔、东京、大阪市心斋桥筋、印尼雅加达、巴厘岛、新加坡去哉。

 历史 
南翔馒头店前身是日华轩，同治年间勒垃上海嘉定南翔镇成立个。《嘉定县续志》：“馒头有紧酵松酵两种，紧酵以清水和面为之，皮薄馅多，南翔制者最著，他处多仿之，号为翔式……”清朝光绪廿六年（1900年），日华轩店主老婆个阿弟勒垃上海城隍庙九曲桥边浪原船舫厅个地方开仔长兴楼，後来改名南翔馒头店。新中国成立仔么收归国有，现在还是国有企业。

 餐点特色 
南翔小笼馒头个特点是皮薄馅大，里向有卤汁搭仔姜丝，伊个醋也经过特殊加工。勒垃老城隍庙个总店里向，一楼（外卖窗口）提供鲜肉包，没座位；两楼有大厅、包房，船舫厅、长兴楼供应蟹粉小笼，鼎兴楼供应鱼翅蟹粉小笼咾啥个价钿贵个餐点，瑞鑫楼是延伸进附近商场个新开个餐厅。

 商标争议 
2020年9月份，上海老城隍庙餐饮（集团）有限公司、上海豫园南翔馒头店有限公司帮上海南翔食品股份有限公司、上海南翔餐饮管理有限公司、上海市浦东新区北蔡镇润泽小笼店互相起诉对方侵犯商标权、弗正当竞争。

勒垃南翔馒头店诉南翔食品个案子里向，被告南翔食品公司成立被告南翔餐饮公司。两隻被告通过直营、加盟方式勒垃上海市区开、授权开南翔餐馆，被告润泽小笼店是当中一家加盟店，侪用“南翔”做餐厅名字，勒垃招牌、店内装潢、海报、菜单、餐具等地方侪有得“南翔”字样，原告认为被告箇种做法已经构成对原告“南翔”商标权个侵害，故咾，南翔馒头店向浦东新区人民法院起诉被告单位，请求对方停止侵权。南翔食品公司也用弗正当竞争向杨浦区人民法院起诉，讲老城隍庙公司、南翔馒头公司等公司侵害伊个“南翔”企业字号、商品名称。

9月10号下半天，案件勒垃杨浦区人民法院开庭审理。2021年4月22号，浦东新区人民法院、杨浦区人民法院宣判两桩案子，杨浦区人民法院驳回原告上海南翔食品股份有限公司全部诉讼请求，浦东新区人民法院判决四個被告立时三刻停止商标侵权，南翔食品公司、南翔餐饮公司共同赔偿两原告经济损失、维权合理开支，总共234.2万元，还要刊登声明、消除影响。

 参考 

 参见 
 小籠饅头
 豫园商城

Category:上海老字号
Category:上海老城厢
分类:上海个食品公司
Category:上海个餐厅